CELEX: 32021D1093
Language: et
Date: 2021-06-28 00:00:00
Title: Nõukogu otsus (EL) 2021/1093, 28. juuni 2021, millega kehtestatakse rakenduseeskirjad, mis käsitlevad nõukogu andmekaitseametnikku, Euroopa Parlamendi ja nõukogu määruse (EL) 2018/1725 kohaldamist ning andmesubjektide õiguste piiranguid nõukogu andmekaitseametniku ülesannete täitmise kontekstis, ning tunnistatakse kehtetuks nõukogu otsus 2004/644/EÜ

5.7.2021   
               
               
                  ET
               
               
                  Euroopa Liidu Teataja
               
               
                  L 236/55
               
            
         NÕUKOGU OTSUS (EL) 2021/1093,
         28. juuni 2021,
         millega kehtestatakse rakenduseeskirjad, mis käsitlevad nõukogu andmekaitseametnikku, Euroopa Parlamendi ja nõukogu määruse (EL) 2018/1725 kohaldamist ning andmesubjektide õiguste piiranguid nõukogu andmekaitseametniku ülesannete täitmise kontekstis, ning tunnistatakse kehtetuks nõukogu otsus 2004/644/EÜ
         EUROOPA LIIDU NÕUKOGU,
         võttes arvesse Euroopa Liidu toimimise lepingut, eriti selle artikli 240 lõiget 3,
         võttes arvesse Euroopa Parlamendi ja nõukogu 23. oktoobri 2018. aasta määrust (EL) 2018/1725, mis käsitleb füüsiliste isikute kaitset isikuandmete töötlemisel liidu institutsioonides, organites ja asutustes ning isikuandmete vaba liikumist, ning millega tunnistatakse kehtetuks määrus (EÜ) nr 45/2001 ja otsus nr 1247/2002/EÜ, (1) ning eriti selle artikli 45 lõiget 3,
         ning arvestades järgmist:
         
                     (1)
                  
                  
                     Määruses (EL) 2018/1725 sätestatakse kõikide liidu institutsioonide ja organite suhtes kohaldatavad põhimõtted ja eeskirjad ning nähakse ette, et iga liidu institutsioon või organ nimetab ametisse andmekaitseametniku.
                  
               
                     (2)
                  
                  
                     Määruse (EL) 2018/1725 artikli 45 lõike 3 kohaselt peab iga liidu institutsioon või organ võtma vastu andmekaitseametnikku käsitlevad rakenduseeskirjad („rakenduseeskirjad“). Rakenduseeskirjad peaksid eelkõige hõlmama nõukogu ja nõukogu peasekretariaadi andmekaitseametniku tööülesandeid, kohustusi ja volitusi.
                  
               
                     (3)
                  
                  
                     Rakenduseeskirjades tuleks sätestada andmesubjektide õiguste kasutamise kord ning kord, millest kõik nõukogu ja nõukogu peasekretariaadi asjaomased osalejad lähtuvad isikuandmete töötlemisega seotud kohustuste täitmisel.
                  
               
                     (4)
                  
                  
                     Määruses (EL) 2018/1725 on selgelt sätestatud vastutavate töötlejate vastutusvaldkonnad, eelkõige seoses andmesubjektide õigustega. Rakenduseeskirjadega tuleks tagada, et nõukogu ja nõukogu peasekretariaat täidavad oma kohustusi vastutava töötlejana ühtsel ja läbipaistval viisil ning tuleks kehtestada eeskirjad, et teha kindlaks, kes vastutab nõukogu või nõukogu peasekretariaadi nimel tehtavate töötlemistoimingute eest. Sellega seoses on asjakohane võtta kasutusele delegeeritud vastutava töötleja mõiste, et määrata täpselt kindlaks nõukogu peasekretariaadi üksuste vastutusvaldkonnad, eelkõige seoses andmesubjektide õiguste alaste üksikotsustega. Lisaks sellele on asjakohane võtta kasutusele tegeliku vastutava töötleja mõiste; tegelik vastutav töötleja määratakse tagama delegeeritud vastutava töötleja vastutusalas tegeliku nõuetele vastavuse ja menetlema andmesubjektide poolt seoses mõne töötlemistoiminguga esitatud taotlusi. Et määrata täpselt kindlaks, kes on nõukogu peasekretariaadis iga töötlemistoimingu eest vastutav, peaks registrikandes olema täpselt märgitud tegelik vastutav töötleja. Tegeliku vastutava töötleja nimetamine ei takista andmesubjektide taotluste jaoks tegelikkuses kontaktpunkti, näiteks eriotstarbelise e-posti aadressi kasutamist.
                  
               
                     (5)
                  
                  
                     Teatavatel juhtudel võivad mitu nõukogu peasekretariaadi peadirektoraati või talitust teha oma ülesannete täitmiseks töötlemistoimingu ühiselt. Neil juhtudel peaksid nad tagama, et kasutusel on sisekord, mille abil määratakse läbipaistval viisil kindlaks nende vastavad vastutusvaldkonnad määruse (EL) 2018/1725 alusel, eelkõige seoses andmesubjektide õiguste, Euroopa Andmekaitseinspektori teavitamise ja registripidamisega.
                  
               
                     (6)
                  
                  
                     Selleks et hõlbustada delegeeritud vastutavate töötlejate kohustuste täitmist, peaks nõukogu peasekretariaadi iga peadirektoraat või muu talitus nimetama andmekaitsekoordinaatori. Andmekaitsekoordinaatorid peaksid abistama nõukogu peasekretariaadi peadirektoraati või muud talitust kõigis isikuandmete kaitse aspektides ning osalema nõukogu peasekretariaadi andmekaitsekoordinaatorite võrgustikus, et tagada määruse (EL) 2018/1725 järjepidev rakendamine ja tõlgendamine.
                  
               
                     (7)
                  
                  
                     Kooskõlas määruse (EL) 2018/1725 artikli 45 lõike 1 punktiga b võiks andmekaitseametnik anda täiendavaid suuniseid andmekaitsekoordinaatori ülesannete kohta.
                  
               
                     (8)
                  
                  
                     Määruse (EL) 2018/1725 artikli 25 lõikega 1 on jäetud igale liidu institutsioonile või organile võimalus piirata nimetatud määruse artiklite 14–17, 19, 20 ja 35 kohaldamist ning artikli 4 lõike 1 punktis a sätestatud läbipaistvuspõhimõtte kohaldamist sellises ulatuses, kui selle sätted vastavad nimetatud määruse artiklites 14–17, 19 ja 20 sätestatud õigustele ja kohustustele.
                  
               
                     (9)
                  
                  
                     Teatavatel juhtudel võib andmekaitseametnikul olla vaja piirata andmesubjektide õigusi, et täita nimetatud määruse artiklis 45 sätestatud järelevalve-, uurimis-, auditi- või konsultatsiooniülesandeid, järgides samal ajal määruse (EL) 2018/1725 kohaseid isikuandmete kaitse nõudeid. On vaja vastu võtta sisenormid, mille kohaselt andmekaitseametnik võib piirata andmesubjektide õigusi kooskõlas nimetatud määruse artikliga 25 („sisenormid“).
                  
               
                     (10)
                  
                  
                     Sisenorme tuleks kohaldada kõigi andmetöötlustoimingute suhtes, mida nõukogu ja nõukogu peasekretariaat teevad andmekaitseametniku järelevalve-, uurimis-, auditi- või konsultatsiooniülesannete täitmisel. Sisenorme tuleks kohaldada ka andmekaitseametniku uurimis- või auditiülesannetega seotud töötlemistoimingute, näiteks andmekaitseametniku poolse kaebuste menetlemise suhtes. Sisenorme tuleks kohaldada ka andmekaitseametniku tehtava järelevalve ja temaga konsulteerimise suhtes, kui andmekaitseametnik abistab nõukogu peasekretariaadi peadirektoraate ja talitusi ja teeb nendega koostööd väljaspool oma haldusuurimisi ja -auditeid.
                  
               
                     (11)
                  
                  
                     Nõukogul ja peasekretariaadil võib olla vaja kohaldada määruse (EL) 2018/1725 artikli 25 lõike 1 punktides c, g ja h osutatud alustel piiranguid andmekaitseametniku järelevalve-, uurimis-, auditi- või konsultatsiooniülesannete täitmise raames tehtavate andmetöötlustoimingute suhtes, kui see on vajalik, et kaitsta andmekaitseametniku ülesandeid, seonduvaid uurimisi ja menetlusi, andmekaitseametniku uurimiste ja auditite vahendeid ja meetodeid ning andmekaitseametniku ülesannetega seotud muude isikute õigusi.
                  
               
                     (12)
                  
                  
                     Lisaks sellele võib nõukogul ja nõukogu peasekretariaadil olla vaja tulemusliku koostöö säilitamiseks piirata andmesubjektide õigusi, et kaitsta teavet, mis sisaldab nõukogu peasekretariaadi peadirektoraatidest ja talitustest või muudest liidu institutsioonidest või organitest pärit isikuandmeid. Selleks peaks andmekaitseametnik konsulteerima nende peadirektoraatide ja talituste või muude institutsioonide ja organitega piirangute kohaldamise aluste ning piirangute vajalikkuse ja proportsionaalsuse üle.
                  
               
                     (13)
                  
                  
                     Andmekaitseametnik ja asjakohasel juhul nõukogu peasekretariaadi peadirektoraadid ja talitused peaksid kõiki piiranguid kohaldama läbipaistval viisil ning registreerima kõik kohaldatavad piirangud asjakohases registris.
                  
               
                     (14)
                  
                  
                     Vastavalt määruse (EL) 2018/1725 artikli 25 lõikele 8 võivad vastutavad töötlejad piirangu kohaldamise põhjusi käsitleva teabe andmesubjektile edastamist edasi lükata või selle andmisest keelduda, kui asjaomase teabe edastamine võib piirangu eesmärgi saavutamist mingil viisil kahjustada. Eelkõige võib piirangust teatamine kahjustada piirangu eesmärgi saavutamist, juhul kui piiratakse nimetatud määruse artiklites 16 ja 35 sätestatud õigusi. Tagamaks, et andmesubjekti õigus saada teavet vastavalt nendele artiklitele, on piiratud vaid seni, kuni teabe esitamise edasilükkamise põhjused kehtivad, peaks andmekaitseametnik või piirangut kohaldav nõukogu peasekretariaadi peadirektoraat või talitus regulaarselt oma seisukoha üle vaatama.
                  
               
                     (15)
                  
                  
                     Kui piiratakse teisi andmesubjektide õigusi, peaks andmekaitseametnik igal üksikjuhul eraldi hindama, kas piirangust teavitamine läheks vastuollu piirangu eesmärgiga.
                  
               
                     (16)
                  
                  
                     Andmekaitseametnik peaks teistes nõukogu peasekretariaadi peadirektoraatides või talitustes käesoleval otsusel põhinevate piirangute kohaldamise sõltumatult läbi vaatama, et tagada käesoleva otsuse täitmine.
                  
               
                     (17)
                  
                  
                     Kõik käesoleva otsuse alusel kohaldatavad piirangud peaksid olema demokraatlikus ühiskonnas vajalikud ja proportsionaalsed.
                  
               
                     (18)
                  
                  
                     Kooskõlas määruse (EL) 2018/1725 artikli 41 lõigetega 1 ja 2 teavitati Euroopa Andmekaitseinspektorit ja konsulteeriti temaga ning ta esitas oma arvamuse (2).
                  
               
                     (19)
                  
                  
                     Määruse (EL) 2018/1725 rakenduseeskirjad ei piira Euroopa Parlamendi ja nõukogu määruse (EÜ) nr 1049/2001, (3) otsuse 2004/338/EÜ, (4) Euratom ja eelkõige selle II lisa, nõukogu otsuse 2013/488/EL (5) ja eelkõige selle lisa II osa VI jao ning nõukogu peasekretäri/ühise välis- ja julgeolekupoliitika kõrge esindaja 25. juuni 2001. aasta otsuse (6) kohaldamist.
                  
               
                     (20)
                  
                  
                     Nõukogu otsuses 2004/644/EÜ (7) on sätestatud Euroopa Parlamendi ja nõukogu määruse (EÜ) nr 45/2001 rakenduseeskirjad. Määrusega (EL) 2018/1725 tunnistati määrus (EÜ) nr 45/2001 alates 11. detsembrist 2019 kehtetuks. Tagamaks, et kohaldatakse ainult ühtesid rakenduseeskirju, tuleks otsus 2004/644/EÜ kehtetuks tunnistada,
                  
               ON VASTU VÕTNUD KÄESOLEVA OTSUSE:
         1. JAGU
         
            ÜLDSÄTTED
         
         
            Artikkel 1
            Reguleerimisese ja kohaldamisala
            
               1.   Käesoleva otsusega kehtestatakse eeskirjad ja menetlused määruse (EL) 2018/1725 kohaldamiseks nõukogu ja nõukogu peasekretariaadi poolt ning kehtestatakse täiendavad rakenduseeskirjad nõukogu andmekaitseametniku kohta.
            
            
               2.   Käesolevas otsuses sätestatakse eeskirjad, mida nõukogu ja nõukogu peasekretariaat peavad järgima andmekaitseametniku järelevalve-, uurimis-, auditi- ja konsultatsiooniülesannete täitmisel, et teavitada andmesubjekte nende isikuandmete töötlemisest vastavalt määruse (EL) 2018/1725 artiklitele 14, 15 ja 16.
            
            
               3.   Käesolevas otsuses sätestatakse ka tingimused, mille korral nõukogu ja nõukogu peasekretariaat võivad seoses andmekaitseametniku järelevalve-, uurimis-, auditi- ja konsultatsioonitoimingutega kooskõlas määruse (EL) 2018/1725 artikli 25 lõike 1 punktidega c, g ja h piirata nimetatud määruse artiklite 4, 14–17, 19, 20 ja 35 kohaldamist.
            
            
               4.   Käesolevat otsust kohaldatakse isikuandmete töötlemise suhtes, mida nõukogu ja nõukogu peasekretariaat teevad määruse (EL) 2018/1725 artiklis 45 osutatud andmekaitseametniku ülesannete täitmiseks või nendega seoses.
            
         
         
            Artikkel 2
            Vastutus
            Käesoleva otsuse kohaldamisel käsitatakse nõukogu ja nõukogu peasekretariaati vastutava töötlejana määruse (EL) 2018/1725 artikli 3 punkti 8 tähenduses.
         
         
            Artikkel 3
            Mõisted
            Käesolevas otsuses kasutatakse järgmisi mõisteid:
            
                        1)
                     
                     
                        „andmekaitseametnik“ – isik, kelle nõukogu peasekretariaat on määranud vastavalt määruse (EL) 2018/1725 artiklile 43;
                     
                  
                        2)
                     
                     
                        „andmekaitseametniku ülesanded“ – ülesanded, millele on osutatud määruse (EL) 2018/1725 artiklis 45;
                     
                  
                        3)
                     
                     
                        „peasekretariaadi töötajad“ – kõik nõukogu peasekretariaadi ametnikud ja muud isikud, kelle suhtes kohaldatakse nõukogu määruses (EMÜ, Euratom, ESTÜ) nr 259/68 (8) sätestatud Euroopa Liidu ametnike personalieeskirju ja Euroopa Liidu muude teenistujate teenistustingimusi või kes töötavad peasekretariaadis lepingu alusel (nimelt: praktikandid, konsultandid, töövõtjad, liikmesriikidest lähetatud ametnikud);
                     
                  
                        4)
                     
                     
                        „delegeeritud vastutav töötleja“ – peasekretariaadi peadirektoraadi või talituse juht, kes määrab üksi või koos teistega kindlaks nõukogu või nõukogu peasekretariaadi nimel nimetatud peadirektoraadi või talituse ülesannete täitmisel toimuva isikuandmete töötlemise eesmärgid ja vahendid;
                     
                  
                        5)
                     
                     
                        „tegelik vastutav töötleja“ – nõukogu peasekretariaadi keskastme või kõrgemasse juhtkonda kuuluv töötaja, kelle delegeeritud vastutav töötleja on määranud ametisse, et aidata tal tagada tema vastutusalasse kuuluvate töötlemistoimingute vastavus määrusele (EL) 2018/1725 ning tegutseda andmesubjektidele mõeldud peamise kontaktpunktina;
                     
                  
                        6)
                     
                     
                        „andmekaitsekoordinaator“ – nõukogu peasekretariaadi töötaja, kes on andmekaitseametnikuga konsulteerides määratud igas nõukogu peasekretariaadi peadirektoraadis või muus talituses, et abistada nimetatud peadirektoraati või talitust kõigis isikuandmete kaitse aspektides ning tegeleda selle esindajana andmekaitseametnikuga tihedas koostöös andmekaitseküsimustega.
                     
                  
         2. JAGU
         
            ANDMEKAITSEAMETNIK
         
         
            Artikkel 4
            Andmekaitseametniku määramine ja tema staatus
            
               1.   Nõukogu peasekretär määrab andmekaitseametniku nõukogu peasekretariaadi töötajate hulgast ja registreerib ta Euroopa Andmekaitseinspektori juures vastavalt määruse (EL) 2018/1725 artiklile 43.
            
            
               2.   Andmekaitseametniku valimisel lähtutakse tema kutseoskustest ja eelkõige eksperditeadmistest andmekaitsealase õiguse ja tavade kohta ning tema suutlikkusest täita määruse (EL) 2018/1725 artiklis 45 osutatud ülesandeid. Andmekaitseametnikul peavad olema ka põhjalikud teadmised nõukogu peasekretariaadist, selle struktuurist ning selle haldusnormidest ja -menetlustest. Oma ülesannete täitmiseks vabastatakse andmekaitseametnik kõigist muudest ülesannetest nõukogu peasekretariaadis.
            
            
               3.   Andmekaitseametnik määratakse ametisse viieks aastaks ning teda võib ametisse tagasi nimetada.
            
            
               4.   Andmekaitseametnik ja tema töötajad alluvad otse nõukogu peasekretärile ja annavad talle otse aru.
            
            
               5.   Oma ülesannete täitmisel tegutseb andmekaitseametnik sõltumatult ning ei saa ühtegi juhist nõukogu peasekretärilt, delegeeritud vastutavatelt töötlejatelt või tegelikelt vastutavatelt töötlejatelt ega kelleltki muult seoses määruse (EL) 2018/1725 sätete institutsioonisisese kohaldamise või Euroopa Andmekaitseinspektoriga tehtava koostööga.
            
            
               6.   Nõukogu ja nõukogu peasekretariaat toetavad andmekaitseametnikku määruse (EL) 2018/1725 artiklis 45 osutatud ülesannete täitmisel, andes talle vahendid, mis on vajalikud nende ülesannete täitmiseks ning juurdepääsu andmiseks isikuandmetele ja töötlemistoimingutele ning oma eksperditeadmiste säilitamiseks.
            
            
               7.   Andmekaitseametnikku ei vabastata ametist ega karistata tema ülesannete täitmise eest. Andmekaitseametniku võib ametikohalt vabastada üksnes vastavalt määruse (EL) 2018/1725 artikli 44 lõikele 8. Euroopa Andmekaitseinspektori nõusoleku saamiseks andmekaitseametniku ametist vabastamiseks kooskõlas nimetatud artikliga, konsulteeritakse Euroopa Andmekaitseinspektoriga kirjalikult. Nõusolekut tõendava dokumendi koopia saadetakse andmekaitseametnikule.
            
            
               8.   Nõukogu peasekretariaat, eeskätt delegeeritud vastutavad töötlejad ja tegelikud vastutavad töötlejad, tagavad andmekaitseametniku nõuetekohase ja õigeaegse kaasamise kõikidesse isikuandmete kaitsega seotud küsimustesse.
            
         
         
            Artikkel 5
            Ülesanded ja kohustused
            
               1.   Andmekaitseametnik täidab kõiki määruse (EL) 2018/1725 artiklis 45 sätestatud ülesandeid, eelkõige järgmisi:
               
                           a)
                        
                        
                           tagab, et nõukogu ja nõukogu peasekretariaat kohaldavad ja rakendavad nimetatud määrust, ning jälgib määruse (EL) 2018/1725 ja kohaldatava isikuandmete kaitset käsitleva õigusraamistiku järgimist;
                        
                     
                           b)
                        
                        
                           nõustab nõukogu peasekretäri, delegeeritud vastutavaid töötlejaid ja tegelikke vastutavaid töötlejaid andmekaitsesätete kohaldamisega seotud küsimustes.
                        
                     
                           c)
                        
                        
                           nõustab ja abistab delegeeritud vastutavaid töötlejaid ja tegelikke vastutavaid töötlejaid andmekaitsealase mõjuhinnangu tegemisel kooskõlas määruse (EL) 2018/1725 artiklitega 39 ja 40;
                        
                     
                           d)
                        
                        
                           tagab, et töötlemistoimingud ei kahjusta andmesubjektide õigusi ja vabadusi;
                        
                     
                           e)
                        
                        
                           suurendab teadlikkust kohaldatavast isikuandmete kaitset käsitlevast õigusraamistikust ning aitab luua nõukogu peasekretariaadis isikuandmete kaitse kultuuri.
                        
                     Peasekretär, asjaomased vastutavad töötlejad, personalikomitee ja iga üksikisik võib andmekaitseametnikuga ametlikke kanaleid kasutamata konsulteerida kõikides määruse (EL) 2018/1725 kohaldamise või rakendamisega seotud küsimustes;
            
            
               2.   Andmekaitseametnik peab töötlemistoimingute registrit ja teeb selle vastavalt artiklile 12 üldsusele kättesaadavaks.
            
            
               3.   Andmekaitseametnik peab siseregistrit määruse (EL) 2018/1725 artikli 3 punktis 16 määratletud isikuandmetega seotud rikkumiste kohta.
            
            
               4.   Andmekaitseametnik annab delegeeritud vastutavale töötlejale taotluse korral nõu määruse (EL) 2018/1725 artiklite 14–22, 35 ja 36 ning artikli 4 kohaldamise piirangu kohaldamise teemal.
            
            
               5.   Andmekaitseametnik korraldab ja juhatab andmekaitsekoordinaatorite korrapäraseid kohtumisi.
            
            
               6.   Andmekaitseametnik esitab nõukogu peasekretärile oma tegevuse kohta aastaaruande ja teeb selle kättesaadavaks nõukogu peasekretariaadi töötajatele.
            
            
               7.   Andmekaitseametnik teeb koostööd teiste liidu institutsioonide ja organite määratud andmekaitseametnikega ning osaleb korrapäraselt koosolekutel, mille on kokku kutsunud Euroopa Andmekaitseinspektor või teiste liidu institutsioonide ja organite andmekaitseametnikud, et hõlbustada head koostööd eeskätt kogemuste ja parimate tavade vahetamise kaudu.
            
            
               8.   Andmekaitseametnikku loetakse nende töötlemistoimingute puhul, mida ta teeb oma ülesannete täitmisel, delegeeritud vastutavaks töötlejaks.
            
         
         
            Artikkel 6
            Volitused
            Oma ülesannete ja kohustuste täitmisel andmekaitseametnik:
            
                        a)
                     
                     
                        omab alati juurdepääsu töödeldavatele andmetele ning kõikidele tööruumidele, andmetöötlusseadmetele ja andmekandjatele;
                     
                  
                        b)
                     
                     
                        võib küsida nõukogu õigustalituselt õiguslikku arvamust;
                     
                  
                        c)
                     
                     
                        võib taotleda nõukogu peasekretariaadi asjaomastelt peadirektoraatidelt ja talitustelt muud toetust;
                     
                  
                        d)
                     
                     
                        võib edastada nõukogu peasekretariaadi asjaomastele peadirektoraatidele ja talitustele toimikuid asjakohaste järelmeetmete võtmiseks;
                     
                  
                        e)
                     
                     
                        võib taotluse korral või omal algatusel uurida küsimusi ja juhtumeid, mis on otseselt seotud tema kui andmekaitseametniku ülesannetega, kooskõlas artiklis 14 sätestatud menetlusega;
                     
                  
                        f)
                     
                     
                        võib teha nõukogu peasekretärile ettepanekuid haldusmeetmete kohta ja anda üldisi soovitusi määruse (EL) 2018/1725 asjakohase kohaldamise kohta;
                     
                  
                        g)
                     
                     
                        võib anda nõukogu peasekretariaadile, delegeeritud vastutavatele töötlejatele ja tegelikele vastutavatele töötlejatele praktilisi soovitusi määruse (EL) 2018/1725 kohaldamise parandamiseks, sealhulgas:
                        
                                    i)
                                 
                                 
                                    kutsuda delegeeritud vastutavat töötlejat või volitatud töötlejat üles rahuldama andmesubjekti taotluse kasutada oma õigusi, mis tulenevad määrusest (EL) 2018/1725;
                                 
                              
                                    ii)
                                 
                                 
                                    esitada delegeeritud vastutavale töötlejale või volitatud töötlejale hoiatusi, kui töötlemistoimingu käigus rikutakse määruse (EL) 2018/1725 sätteid, ning kutsuda neid üles viima asjakohasel juhul töötlemistoimingu teataval viisil ja teatava ajavahemiku jooksul nõuetega vastavusse;
                                 
                              
                                    iii)
                                 
                                 
                                    kutsuda delegeeritud vastutavat töötlejat või volitatud töötlejat üles peatama liikmesriigis või kolmandas riigis asuvale vastuvõtjale või rahvusvahelisele organisatsioonile suunatud andmevood;
                                 
                              
                                    iv)
                                 
                                 
                                    paluda delegeeritud vastutaval töötlejal või volitatud töötlejal teatada kindlaksmääratud tähtaja jooksul andmekaitseametnikule tema soovituste või nõuannete alusel võetud järelmeetmed;
                                 
                              
                  
                        h)
                     
                     
                        võib taotleda info- ja kommunikatsioonitehnoloogia valdkonna välisekspertide teenuseid eelneval kokkuleppel eelarvevahendite käsutajaga kooskõlas Euroopa Parlamendi ja nõukogu määrusega (EL, Euratom) 2018/1046 (9);
                     
                  
                        i)
                     
                     
                        kutsutakse osalema nõukogu peasekretariaadi asjaomastes haldusnõukogudes ja komiteedes alati, kui arutatakse isikuandmete töötlemisega seotud küsimusi, ning võib teha ettepanekuid haldusnõukogude ja komiteede koosolekute asjakohaste päevakorrapunktide kohta;
                     
                  
                        j)
                     
                     
                        võib nõukogu peasekretariaadi ametisse nimetava asutuse või ametiisiku tähelepanu juhtida määruse (EL) 2018/1725 kohaste töötaja kohustuste täitmatajätmisele ja teha ettepaneku alustada haldusjuurdlust, pidades silmas nimetatud määruse artiklis 69 sätestatud karistuste võimalikku kohaldamist;
                     
                  
                        k)
                     
                     
                        vastutab määruse (EÜ) nr 1049/2001 kohaselt tema büroo käsutuses olevatele dokumentidele juurdepääsu saamise taotluste asjus esialgsete otsuste tegemise eest, konsulteerides nõukogu peasekretariaadi asjaomaste talitustega.
                     
                  
         3. JAGU
         
            ANDMEKAITSE ALAL TEGUTSEJATE ÕIGUSED JA KOHUSTUSED
         
         
            Artikkel 7
            Konsulteerimine andmekaitseametnikuga ja tema teavitamine
            
               1.   Vastutavad töötlejad kaasavad andmekaitseametniku sellise tegevuse kavandamisse ja arutellu, mis hõlmab isikuandmete töötlemist. Andmekaitseametnikku teavitatakse igast töötlemistoimingust ja igast olulisest muudatusest senises töötlemistoimingus.
            
            
               2.   Andmekaitseametnikku teavitatakse nõukogu peasekretariaadi sisedokumentide ja otsuste eelnõudest, mis on otseselt seotud määruse (EL) 2018/1725 asutusesisese kohaldamisega.
            
            
               3.   Andmekaitseametnikku teavitatakse kõigist määruse (EL) 2018/1725 asutusesisese kohaldamisega seotud kontaktidest väliste osapooltega ja igasugusest suhtlusest Euroopa Andmekaitseinspektoriga, eelkõige juhul, kui Euroopa Andmekaitseinspektoriga konsulteeritakse või teda teavitatakse vastavalt nimetatud määruse artiklitele 40 ja 41.
            
            
               4.   Kui volitatud töötleja töötleb isikuandmeid, konsulteeritakse andmekaitseametnikuga kaasvastutavate töötlejate vaheliste kokkulepete kavandite ning andmekaitsealaste lepingutingimuste või muude õigusaktide eelnõude üle.
            
         
         
            Artikkel 8
            Delegeeritud vastutavad töötlejad
            
               1.   Delegeeritud vastutavad töötlejad vastutavad selle tagamise eest, et kõik nende kontrolli all olevad töötlemistoimingud on kooskõlas määrusega (EL) 2018/1725.
            
            
               2.   Delegeeritud vastutavad töötlejad eelkõige:
               
                           a)
                        
                        
                           nimetavad tegeliku vastutava töötleja, kes abistab delegeeritud vastutavat töötlejat määruse (EL) 2018/1725 täitmise tagamisel, eelkõige seoses andmesubjektidega;
                        
                     
                           b)
                        
                        
                           peavad nende vastutusel tehtavate isikuandmete töötlemise toimingute registrit, millele on osutatud artiklis 12, ning tagavad, et tegelik vastutav töötleja esitab andmed ja sellega seotud privaatsusteate andmekaitseametnikule registrisse kandmiseks;
                        
                     
                           c)
                        
                        
                           vastutavad volitatud töötlejate ja nende nimel isikuandmeid töötlevate volitatud alltöötlejate tegevuse eest ning tagavad, et töötlemist reguleeritakse lepingu või muu õigusaktiga kooskõlas määruse (EL) 2018/1725 artikli 29 lõikega 3.
                        
                     
            
               3.   Delegeeritud vastutavad töötlejad tagavad andmekaitseametniku õigeaegse kaasamise kõikidesse isikuandmetega seotud küsimustesse ja kehtestavad asjakohase korra, et tagada andmekaitsekoordinaatori nõuetekohane kaasamine kõikidesse andmekaitsega seotud küsimustesse oma nõukogu peasekretariaadi peadirektoraadis või muus talituses.
            
            
               4.   Delegeeritud vastutavad töötlejad tagavad asjakohaste tehniliste ja korralduslike meetmete olemasolu, et tõendada töötlemistoimingute vastavust määrusele (EL) 2018/1725, ning annavad nõukogu peasekretariaadi töötajatele piisavad juhiseid, et tagada nii töötlemise konfidentsiaalsus kui ka töötlemisega kaasnevatele ohtudele vastav turvalisuse tase. Nende meetmete valimisel võivad nad konsulteerida andmekaitseametnikuga.
            
            
               5.   Delegeeritud vastutavad töötlejad annavad andmekaitseametnikule aru andmesubjektilt saadud ja tema õiguste kasutamist käsitlevate taotluste menetlemisest ning abistavad andmekaitseametnikku ja Euroopa Andmekaitseinspektorit nende ülesannete täitmisel, eelkõige edastades teabe vastusena nende taotlustele 30 päeva jooksul.
            
            
               6.   Delegeeritud vastutavad töötlejad vastutavad määruse (EL) 2018/1725 artiklite 14–22, 35 ja 36 ning samuti nimetatud määruse artikli 4 kohaldamise piirangu kohaldamise eest kooskõlas asjakohaste sisenormidega. Delegeeritud vastutavad töötlejad kaasavad sellise piirangu kohaldamisel andmekaitseametniku kogu menetluse jooksul.
            
            
               7.   Delegeeritud vastutavad töötlejad tagavad, et suhetes muude nõukogu peasekretariaadi peadirektoraatide või talitustega on kasutusel sisekord, juhul kui delegeeritud vastutav töötleja teeb töötlemistoiminguid ühiselt nende nõukogu peasekretariaadi peadirektoraatide või talitustega või kui need peadirektoraadid või talitused teevad osa delegeeritud vastutava töötleja töötlemistoimingust.
               Esimeses lõigus osutatud korra alusel määratakse kindlaks delegeeritud vastutavate töötlejate ja muude nõukogu peasekretariaadi peadirektoraatide või talituste vastutus seoses nende andmekaitsekohustuste täitmisega. Eelkõige tuleb nimetatud korras identifitseerida delegeeritud vastutav töötleja, kes määrab kindlaks töötlemistoimingu vahendi ja eesmärgi ning töötlemistoimingu tegeliku vastutava töötleja, ning vajaduse korral need isikud või üksused, kes peavad tegelikku vastutavat töötlejat abistama, esitades muu hulgas teavet andmetega seotud rikkumiste kohta või andmesubjektide õiguste kasutamisega seotud küsimustes.
            
         
         
            Artikkel 9
            Tegelikud vastutavad töötlejad
            
               1.   Tegelikud vastutavad töötlejad abistavad delegeeritud vastutavat töötlejat määruse (EL) 2018/1725 täitmise tagamisel viimase vastutusalasse kuuluvate töötlemistoimingute puhul ning on andmesubjektidele peamiseks kontaktpunktiks.
            
            
               2.   Tegelikud vastutavad töötlejad eelkõige:
               
                           a)
                        
                        
                           võtavad vastu kõik andmesubjektide taotlused ja töötlevad neid;
                        
                     
                           b)
                        
                        
                           valmistavad andmekaitsekoordinaatoriga konsulteerides ette nende vastutusalasse kuuluvate isikuandmete töötlemistoimingute registreerimise ja seonduva privaatsusteate;
                        
                     
                           c)
                        
                        
                           tagavad, et lepingud või muud õigusaktid, millega reguleeritakse isikuandmete töötlemist volitatud töötleja poolt, on kooskõlas määrusega (EL) 2018/1725, ning konsulteerivad andmekaitseametnikuga andmekaitselepingu klauslite kavandite osas;
                        
                     
                           d)
                        
                        
                           tagavad selliste dokumentide kättesaadavuse, mis tõendavad vastavust määrusele (EL) 2018/1725.
                        
                     
            
               3.   Tegelikud vastutavad töötlejad teavitavad andmekaitseametnikku põhjendamatu viivituseta isikuandmetega seotud rikkumistest ja edastavad talle kogu vajaliku teabe, mis võimaldab tal tagada, et nõukogu järgib määruse (EL) 2018/1725 artiklites 34 ja 35 sätestatud kohustusi, mis käsitlevad isikuandmetega seotud rikkumisi.
            
            
               4.   Kooskõlastatult delegeeritud vastutava töötleja ja andmekaitseametnikuga teavitavad tegelikud vastutavad töötlejad vajaduse korral Euroopa Andmekaitseinspektorit isikuandmetega seotud rikkumistest. Nad teavitavad vajaduse korral ka andmesubjekte.
            
            
               5.   Tegelikud vastutavad töötlejad tagavad, et andmekaitsekoordinaator on kõigist andmekaitsega seotud küsimustest teadlik.
            
            
               6.   Tegelikud vastutavad töötlejad hindavad nende vastutusalasse kuuluvate töötlemistoimingutega seotud ohtu andmesubjekti õigustele ja vabadustele ja koostavad vajaduse korral andmekaitsealase mõjuhinnangu. Kooskõlas määruse (EL) 2018/1725 artiklitega 39 ja 40 küsivad tegelikud vastutavad töötlejad andmekaitseametnikult nõu nende mõjuhinnangute tegemisel ja eelneva konsulteerimise vajaduse kohta.
            
            
               7.   Tegelikud vastutavad töötlejad täidavad delegeeritud vastutava töötleja taotluse korral mis tahes muid käesoleva otsuse kohaldamisalasse kuuluvaid ülesandeid.
            
         
         
            Artikkel 10
            Andmekaitsekoordinaatorid
            
               1.   Iga nõukogu peasekretariaadi peadirektoraat või muu talitus määrab andmekaitseametnikuga konsulteerides ühe või mitu andmekaitsekoordinaatorit, kes abistavad delegeeritud vastutavat töötlejat ja tegelikke vastutavaid töötlejaid oma nõukogu peasekretariaadi peadirektoraadis või muus talituses kõigis isikuandmete kaitsega seotud aspektides.
            
            
               2.   Andmekaitsekoordinaatorid valitakse lähtuvalt asjaomase nõukogu peasekretariaadi peadirektoraadi või muu talituse toimimist puudutavatest teadmistest ja kogemustest, ametikohale sobivusest, andmekaitsega seotud pädevustest, teabesüsteemide põhimõtete alastest teadmistest ja suhtlusoskusest. Uued ametisse nimetatud andmekaitsekoordinaatorid läbivad ametisse nimetamisest kuue kuu jooksul väljaõppe, et omandada andmekaitsekoordinaatori rolli jaoks vajalik pädevus. Andmekaitsekoordinaator, kes kahe aasta jooksul enne ametisse nimetamist on töötanud kontaktisiku ametikohal teises nõukogu peasekretariaadi peadirektoraadis või muus talituses, on sellest koolituskohustusest vabastatud.
            
            
               3.   Andmekaitsekoordinaatori ülesanded on iga kontaktisikuks nimetatud nõukogu peasekretariaadi töötaja töökirjelduse osa. Nende vastutusvaldkondadele ja saavutustele osutatakse iga-aastases hindamisaruandes.
            
            
               4.   Andmekaitsekoordinaatorid kaasatakse nõuetekohaselt ja õigeaegselt kõikidesse andmekaitsega seotud küsimustesse oma nõukogu peasekretariaadi peadirektoraadis või muus talituses ning nad täidavad oma ülesandeid tihedas koostöös andmekaitseametnikuga.
            
            
               5.   Andmekaitsekoordinaatoritel on õigus saada vastutavatelt töötajatelt ja (peasekretariaadi) töötajatelt piisavat ja vajalikku teavet, mis on nõutav nende ülesannete täitmiseks oma nõukogu peasekretariaadi peadirektoraadis või muus talituses. See ei hõlma juurdepääsu isikuandmetele, mida töödeldakse delegeeritud vastutava töötleja vastutusel, andmekaitsekoordinaatoritel on juurdepääs isikuandmetele juhul, kui see on vajalik nende ülesannete täitmiseks.
            
            
               6.   Andmekaitsekoordinaatorid suurendavad teadlikkust andmekaitse küsimustest ja abistavad oma nõukogu peasekretariaadi peadirektoraadi või muu talituse volitatud vastutavaid töötlejaid nende kohustuste täitmisel, eelkõige seoses järgmisega:
               
                           a)
                        
                        
                           määruse (EL) 2018/1725 rakendamine;
                        
                     
                           b)
                        
                        
                           vastutavate töötajate kindlaksmääramine ning töötlemistoimingute registreerimise ja privaatsusteadete ettevalmistamine enne nende esitamist andmekaitseametnikule;
                        
                     
                           c)
                        
                        
                           nõukogu peasekretariaadi peadirektoraadi või muu talituse kõigi olemasolevate töötlemistoimingute loetelu koostamine.
                        
                     
            
               7.   Andmekaitsekoordinaatorid abistavad oma nõukogu peasekretariaadi peadirektoraadi või muu talituse tegelikke vastutavaid töötlejaid nende kohustuste täitmisel, eelkõige seoses järgmisega:
               
                           a)
                        
                        
                           töötlemistoimingute registreerimise ja privaatsusteadete ettevalmistamine enne nende esitamist andmekaitseametnikule;
                        
                     
                           b)
                        
                        
                           töötlemise dokumenteerimine;
                        
                     
                           c)
                        
                        
                           andmesubjektide taotluste töötlemine;
                        
                     
                           d)
                        
                        
                           andmetega seotud rikkumiste menetlemine.
                        
                     
         
         
            Artikkel 11
            Nõukogu peasekretariaadi töötajad
            Peasekretariaadi töötajad aitavad tagada määruse (EL) 2018/1725 kohaldamist ja rakendamist. Peasekretariaadi töötajatel ei ole juurdepääsu isikuandmetele ega õigust neid töödelda muul viisil kui volitatud vastutava töötleja või tegeliku vastutava töötleja juhiste alusel, välja arvatud juhul, kui seda nõutakse liidu või liikmesriigi õiguse kohaselt.
         
         4. JAGU
         
            MUUD KOHUSTUSED JA MENETLUSED
         
         
            Artikkel 12
            Register
            
               1.   Andmekaitseametnik peab töötlemistoimingute registrit ja tagab, et registrile pääseb ligi andmekaitseametniku veebisaidi kaudu peasekretariaadi intranetis ja nõukogu veebisaidi kaudu.
            
            
               2.   Tegelik vastutav töötleja teavitab andmekaitseametnikku igast töötlemistoimingust ning esitab töötlemistoimingute andmed ja seonduva privaatsusteate vormi alusel, mis on kättesaadav nõukogu peasekretariaadi intranetis (alajaotus „Andmekaitse“). Andmekitseametnikku teavitatakse elektroonilisel teel. Pärast andmekaitseametnikuga konsulteerimist kinnitab volitatud vastutav töötleja registrikande ja sellega seonduva privaatsusteate ning andmekaitseametnik avaldab need registris.
            
            
               3.   Loetelu peab sisaldama kogu määruse (EL) 2018/1725 artiklis 31 sätestatud teavet. Andmekaitseametniku poolt registrisse kantavat teavet võib erandkorras piirata sellega, mis on vajalik teatud töötlemistoimingu turvalisuse tagamiseks. Tegelik vastutav töötleja teeb igasuguse sellist teavet mõjutava muutuse andmekaitseametnikule viivitamata teatavaks.
            
         
         
            Artikkel 13
            Andmetega seotud rikkumised
            
               1.   Isikuandmetega seotud rikkumise korral küsib delegeeritud vastutav töötleja või tegelik vastutav töötleja andmekaitsekoordinaatorilt abi ja teavitab andmekaitseametnikku juhtumist põhjendamatu viivituseta ning esitab talle kogu vajaliku teabe, mis võimaldab tagada, et nõukogu täidab määruse (EL) 2018/1725 artiklites 34 ja 35 sätestatud isikuandmetega seotud rikkumisest teavitamise kohustust.
            
            
               2.   Andmekaitseametnik loob isikuandmetega seotud rikkumiste siseregistri ja haldab seda. Delegeeritud vastutavad töötlejad ja tegelikud vastutavad töötlejad esitavad registrisse sisestamiseks vajaliku teabe.
            
            
               3.   Delegeeritud vastutavad töötlejad ja tegelikud vastutavad töötlejad koostavad andmekaitseametnikuga konsulteerides teatise Euroopa Andmekaitseinspektorile, välja arvatud juhul, kui isikuandmetega seotud rikkumine ei kujuta endast tõenäoliselt ohtu füüsiliste isikute õigustele ja vabadustele.
            
         
         
            Artikkel 14
            Uurimine
            
               1.   Andmekaitseametnik võib omal algatusel või delegeeritud vastutava töötleja, tegeliku vastutava töötleja või volitatud töötleja, personalikomitee või üksikisiku taotlusel uurida tema kohustustega otseselt seotud ning talle teatavaks saanud küsimusi ja juhtumeid ja anda tulemuste kohta aru uurimise taotlejale, delegeeritud vastutavale töötlejale, tegelikule vastutavale töötlejale või volitatud töötlejale.
            
            
               2.   Uurimistaotlused edastatakse andmekaitseametnikule kirjalikult. Juhul, kui uurimise taotlemise õigust on ilmselt kuritarvitatud, näiteks kui sama isik on hiljuti esitanud identse taotluse, ei ole andmekaitseametnik kohustatud tagasisidet andma.
            
            
               3.   15 päeva jooksul pärast uurimistaotluse taotluse saamist saadab andmekaitseametnik taotluse esitajale teatise selle kättesaamise kohta ja teeb kindlaks, kas taotlust tuleb käsitada konfidentsiaalsena.
            
            
               4.   Andmekaitseametnik küsib uurimistaotluse esemeks oleva andmete töötlemise toimingu eest vastutavalt delegeeritud vastutavalt töötajalt asjaomase aruande. Delegeeritud vastutav töötleja esitab andmekaitseametnikule vastuse 15 tööpäeva jooksul. Andmekaitseametnik võib küsida täiendavat teavet delegeeritud vastutavalt töötlejalt, tegelikult vastutavalt töötlejalt, volitatud töötlejalt või peasekretariaadi muudelt asjaomastelt talitustelt. Vajaduse korral võib ta küsida arvamust nõukogu õigusteenistuselt. Andmekaitseametnikule esitatakse taotletud teave või arvamus 30 päeva jooksul.
            
            
               5.   Andmekaitseametnik annab aru uurimistaotluse esitajale hiljemalt kolme kuu jooksul pärast taotluse saamist. Nimetatud tähtaja võib peatada, kuni andmekaitseametnik on saanud kogu vajaliku teabe, mida ta on küsinud.
            
            
               6.   Keegi ei tohi kannatada seepärast, et ta juhtis andmekaitseametniku tähelepanu väidetavale määruse (EL) 2018/1725 rikkumisele.
            
         
         
            Artikkel 15
            Andmesubjektide õiguste kasutamise üldeeskirjad
            
               1.   Määruse (EL) 2018/1725 artiklites 14–24 sätestatud andmesubjektide õigusi võib kasutada üksnes andmesubjekt või tema nõuetekohaselt volitatud esindaja.
            
            
               2.   Andmesubjekt esitab tegelikule vastutavale töötlejale kirjaliku taotluse koos koopiaga andmekaitseametnikule. Vajadusel aitab andmekaitseametnik andmesubjekti asjaomase tegeliku vastutava töötleja kindlaks tegemisel. Taotluse võib esitada elektrooniliselt ja see peab sisaldama järgmist:
               
                           a)
                        
                        
                           andmesubjekti perekonnanimi, eesnimi ning kontaktandmed ja taotluse kuupäev;
                        
                     
                           b)
                        
                        
                           märge õiguse kohta, mida soovitakse kasutada, ja vajaduse korral taotlusega seotud tõendavad dokumendid;
                        
                     
                           c)
                        
                        
                           teave isikuandmete kategooria või kategooriate kohta.
                        
                     
            
               3.   Tegelik vastutav töötleja saadab andmesubjektile teatise taotluse saamisest viie tööpäeva jooksul arvates taotluse registreerimisest. Kui taotlus on ebaselge või mittetäielik, küsib tegelik vastutav töötleja küsib vajalikke selgitusi. Määruse (EL) 2018/1725 artikli 14 lõigete 3 ja 4 kohane tähtaeg ei hakka kulgema enne kui kõik vajalikud selgitused on esitatud.
            
            
               4.   Tegelik vastutav töötleja kontrollib andmesubjekti isikusamasust kooskõlas määruse (EL) 2018/1725 artikli 14 lõikega 6. Nimetatud määruse artikli 14 lõigete 3 ja 4 kohased tähtajad ei hakka kulgema enne, kui taotleja isikusamasus on tuvastatud.
            
            
               5.   Tegelik vastutav töötleja kas rahuldab taotluse või esitab määruse (EL) 2018/1725 artikli 14 lõigetes 3 ja 4 sätestatud tähtaja jooksul andmesubjektile kirjalikult osalise või täieliku keeldumise põhjused.
            
            
               6.   Kui andmesubjekt esitab väga keeruka taotluse, rikub eeskirju või kuritarvitab ilmselgelt oma õigusi, kui taotluse nõuetekohane menetlemine võib ohustada teiste andmesubjektide õigusi ja vabadusi või kui andmesubjekt väidab, et töötlemine on ebaseaduslik, konsulteerib tegelik vastutav töötleja andmekaitseametnikuga.
            
         
         
            Artikkel 16
            Artikli 90 kohased kaebused
            Kui seoses isikuandmete töötlemisega on esitatud kaebus personalieeskirjade artikli 90 tähenduses („artikli 90 kohased kaebused“), konsulteerib ametisse nimetav asutus või ametiisik andmekaitseametnikuga. Ilma et see mõjutaks artikli 90 kohase kaebuse vastuvõetavust, märgib nõukogu peasekretariaadi töötaja artikli 90 kohases kaebuses, kas samaaegselt esitati kaebus ka Euroopa Andmekaitseinspektorile. Andmekaitseametnik esitab oma arvamuse kirjalikult hiljemalt 15 tööpäeva jooksul pärast ametisse nimetava asutuse või ametiisiku taotluse saamist. Kui pärast selle ajavahemiku lõppemist ei ole andmekaitseametnik oma arvamust esitanud, ei ole selle esitamine enam nõutav. Andmekaitseametniku arvamus ei ole ametisse nimetava asutuse või ametiisiku jaoks siduv.
         
         5. JAGU
         
            ANDMESUBJEKTIDE ÕIGUSTE SUHTES KOHALDATAVAD PIIRANGUD ANDMEKAITSEAMETNIKU ÜLESANNETE TÄITMISE KONTEKSTIS
         
         
            Artikkel 17
            Erandid ja piirangud
            
               1.   Kui nõukogu või nõukogu peasekretariaat täidab oma ülesandeid seoses andmesubjektide määruse (EL) 2018/1725 kohaste õigustega, kaalub ta, kas kohaldamisele kuulub mõni selles määruses sätestatud erand.
            
            
               2.   Kui käesoleva otsuse artiklitest 18–22 ei tulene teisiti, võib nõukogu või nõukogu peasekretariaat kooskõlas määruse (EL) 2018/1725 artikli 25 lõike 1 punktidega c, g ja h piirata nimetatud määruse artiklite 14–17, 19, 20 ja 35 kohaldamist ning artikli 4 lõike 1 punktis a sätestatud läbipaistvuse põhimõtte kohaldamist, sedavõrd kui selle sätted vastavad nimetatud määruse artiklites 14–17, 19 ja 20 ette nähtud õigustele ja kohustustele ning kui nende õiguste kasutamine ja kohustuste täitmine ohustaks andmekaitseametniku ülesannete täitmist, paljastaks muu hulgas tema uurimis- ja auditivahendid ning -meetodid või kahjustaks teiste andmesubjektide õigusi ja vabadusi.
            
            
               3.   Kui käesoleva otsuse artiklitest 18–22 ei tulene teisiti, võib nõukogu või peasekretariaat piirata käesoleva artikli lõikes 2 osutatud õigusi ja kohustusi isikuandmete puhul, mille andmekaitseametnik on saanud peasekretariaadi peadirektoraatidelt või talitustelt või muudelt liidu institutsioonidelt ja organitelt. Nõukogu või nõukogu peasekretariaat võib seda teha, kui nende õiguste kasutamist ja kohustuste täitmist võiksid piirata need nõukogu peasekretariaadi peadirektoraadid või talitused, või muud institutsioonid või organid määruse (EL) 2018/1725 artiklis 25 osutatud muude õigusaktide alusel või kooskõlas selle määruse IX peatükiga või kooskõlas Euroopa Parlamendi ja nõukogu määrusega (EL) 2016/794 (10) või nõukogu määrusega (EL) 2017/1939 (11).
               Enne piirangute kohaldamist esimeses lõigus osutatud asjaoludel konsulteerib nõukogu või peasekretariaat asjaomaste liidu institutsioonide või organitega, välja arvatud juhul, kui on selge, et piirangu kohaldamine on ette nähtud mõne selles lõigus osutatud õigusaktiga.
            
            
               4.   Lõikes 2 osutatud õiguste ja kohustuste piiramine peab olema vajalik ja proportsionaalne, võttes arvesse ohtu andmesubjektide õigustele ja vabadustele.
            
         
         
            Artikkel 18
            Andmesubjektide teavitamine
            
               1.   Peasekretariaat avaldab nõukogu veebisaidil andmekaitset käsitlevad teated, millega teavitatakse andmesubjekte andmekaitseametniku ülesannetest, millega kaasneb nende isikuandmete töötlemine.
            
            
               2.   Peasekretariaat teavitab asjakohasel viisil individuaalselt kõiki füüsilisi isikuid, keda ta peab andmekaitseametnike ülesannetega seotud isikuteks.
            
            
               3.   Kui peasekretariaat piirab osaliselt või täielikult andmesubjekti teavitamist, nagu on sätestatud käesoleva artikli lõikes 2, dokumenteerib ja registreerib ta piirangu põhjused kooskõlas artikliga 21.
            
         
         
            Artikkel 19
            Andmesubjekti õigus andmetega tutvuda, neid kustutada ja nende töötlemist piirata
            
               1.   Kui nõukogu või peasekretariaat piirab täielikult või osaliselt määruse (EL) 2018/1725 artiklites 17, 19 ja 20 osutatud õigust andmetega tutvuda, neid kustutada ja nende töötlemist piirata, teavitab ta andmesubjekti oma vastuses viimase taotlusele andmetega tutvuda, need kustutada või nende töötlemist piirata, piirangu kohaldamisest ja selle peamistest põhjustest ning võimalusest esitada kaebus Euroopa Andmekaitseinspektorile või pöörduda Euroopa Liidu Kohtusse.
            
            
               2.   Lõikes 1 osutatud piirangu põhjustest teavitamise võib edasi lükata, teabe esitamata jätta või selle esitamisest keelduda seni, kui teabe esitamine kahjustaks piirangu eesmärgi saavutamist. Nõukogu edastab andmesubjektile teabe niipea, kui teave ei kahjusta selle eesmärgi saavutamist.
            
            
               3.   Peasekretariaat dokumenteerib ja registreerib piirangu põhjused kooskõlas artikliga 21.
            
         
         
            Artikkel 20
            Andmesubjekti teavitamine isikuandmetega seotud rikkumisest
            Kui nõukogu või peasekretariaat piirab andmesubjekti teavitamist isikuandmetega seotud rikkumistest, nagu on osutatud määruse (EL) 2018/1725 artiklis 35, dokumenteerib ja registreerib ta piirangu põhjused kooskõlas käesoleva otsuse artikliga 21.
         
         
            Artikkel 21
            Piirangute dokumenteerimine ja registreerimine
            
               1.   Peasekretariaat dokumenteerib iga käesoleva otsuse alusel kohaldatava piirangu põhjused, sealhulgas juhtumipõhise hinnangu selle piirangu vajalikkusele ja proportsionaalsusele, võttes arvesse määruse (EL) 2018/1725 artikli 25 lõikes 2 esitatud asjakohaseid sätteid.
               Selleks tuleb dokumenteerida, kuidas kõnealuse määruse artiklites 14–17, 19, 20 ja 35 osutatud õiguste kasutamine või selle artikli 4 lõike 1 punktis a osutatud läbipaistvuse põhimõte ohustaks käesoleva otsuse kohast andmekaitseametniku tegevust või käesoleva otsuse artikli 17 lõike 2 või 3 kohaselt kohaldatavaid piiranguid ning kuidas see kahjustaks teiste andmesubjektide õigusi ja vabadusi.
            
            
               2.   Dokumenteeritud teave ning vajaduse korral ka asjakohaseid faktilisi ja õiguslikke asjaolusid sisaldavad dokumendid registreeritakse. Taotluse korral tehakse need kättesaadavaks Euroopa Andmekaitseinspektorile.
            
         
         
            Artikkel 22
            Piirangute kestus
            
               1.   Artiklites 18, 19 ja 20 osutatud piiranguid kohaldatakse seni, kuni kehtivad nende kohaldamise põhjused.
            
            
               2.   Kui artiklis 18 ja 20 osutatud piirangu põhjus enam ei kehti, tühistab peasekretariaat selle piirangu ja teatab andmesubjektile piirangu põhjused. Samal ajal teavitab peasekretariaat andmesubjekti võimalusest esitada ükskõik millal kaebus Euroopa Andmekaitseinspektorile või pöörduda Euroopa Liidu Kohtusse.
            
            
               3.   Peasekretariaat vaatab artiklites 18 ja 20 osutatud piirangute kohaldamise läbi iga kuue kuu tagant pärast nende kehtestamist ning igal juhul siis, kui asjaomane andmekaitseametniku asjaomane ülesanne on täidetud. Pärast ülesande täitmist hindab peasekretariaat piirangute säilitamise või teabe esitamise edasilükkamise vajalikkust kord aastas.
            
         
         
            Artikkel 23
            Andmekaitseametniku poolne läbivaatamine
            
               1.   Kui muud peasekretariaadi peadirektoraadid või talitused leiavad, et andmesubjekti õigusi tuleks kooskõlas käesoleva otsusega piirata, teavitavad nad sellest andmekaitseametnikku. Peasekretariaadi talitused annavad andmekaitseametnikule ka juurdepääsu asjakohasele teabele ning võimalikele faktilisi ja õiguslikke asjaolusid sisaldavatele dokumentidele. Andmekaitseametniku osalemine piirangute kohaldamisel tuleb üksikasjalikult dokumenteerida.
            
            
               2.   Andmekaitseametnik võib taotleda, et asjaomane delegeeritud vastutav töötleja vaataks piirangute kohaldamise läbi. Asjaomane delegeeritud vastutav töötleja teavitab andmekaitseametnikku taotletud läbivaatamise tulemustest kirjalikult.
            
         
         6. JAGU
         
            LÕPPSÄTTED
         
         
            Artikkel 24
            Kehtetuks tunnistamine
            Otsus 2004/644/EÜ tunnistatakse kehtetuks.
         
         
            Artikkel 25
            Jõustumine
            Käesolev otsus jõustub kahekümnendal päeval pärast selle avaldamist Euroopa Liidu Teatajas.
         
         
            Luxembourg, 28. juuni 2021
            
               
                  Nõukogu nimel
               
               
                  eesistuja
               
               M. do C. ANTUNES
            
         
         
            (1)  ELT L 295, 21.11.2018, lk 39.
         
            (2)  6. aprilli 2021. aasta arvamus (Euroopa Liidu Teatajas seni avaldamata).
         
            (3)  Euroopa Parlamendi ja nõukogu 30. mai 2001. aasta määrus (EÜ) nr 1049/2001 üldsuse juurdepääsu kohta Euroopa Parlamendi, nõukogu ja komisjoni dokumentidele (EÜT L 145, 31.5.2001, lk 43).
         
            (4)  Nõukogu 22. märtsi 2004. aasta otsus 2004/338/EÜ, Euratom, millega võetakse vastu nõukogu kodukord (ELT L 106, 15.4.2004, lk 22).
         
            (5)  Nõukogu 23. septembri 2013. aasta otsus 2013/488/EL ELi salastatud teabe kaitseks vajalike julgeolekueeskirjade kohta (ELT L 274, 15.10.2013, lk 1).
         
            (6)  Nõukogu peasekretäri/ühise välis- ja julgeolekupoliitika kõrge esindaja 25. juuni 2001. aasta otsus, mis käsitleb Euroopa Liidu Nõukogu peasekretariaadi ja selle töötajate üldsusega ametialase suhtlemise hea haldustava eeskirja (EÜT C 189, 5.7.2001, lk 1).
         
            (7)  Nõukogu 13. septembri 2004. aasta otsus 2004/644/EÜ, millega võetakse vastu Euroopa Parlamendi ja nõukogu määruse (EÜ) nr 45/2001, üksikisikute kaitse kohta isikuandmete töötlemisel ühenduse institutsioonides ja asutustes ning selliste andmete vaba liikumise kohta, rakenduseeskirjad (ELT L 296, 21.9.2004, lk 16).
         
            (8)  EÜT L 56, 4.3.1968, lk 1.
         
            (9)  Euroopa Parlamendi ja nõukogu 18. juuli 2018. aasta määrus (EL, Euratom) 2018/1046, mis käsitleb liidu üldeelarve suhtes kohaldatavaid finantsreegleid ja millega muudetakse määrusi (EL) nr 1296/2013, (EL) nr 1301/2013, (EL) nr 1303/2013, (EL) nr 1304/2013, (EL) nr 1309/2013, (EL) nr 1316/2013, (EL) nr 223/2014 ja (EL) nr 283/2014 ja otsust nr 541/2014/EL ning tunnistatakse kehtetuks määrus (EL, Euratom) nr 966/2012 (ELT L 193, 30.7.2018, lk 1).
         
            (10)  Euroopa Parlamendi ja nõukogu 11. mai 2016. aasta määrus (EL) 2016/794, mis käsitleb Euroopa Liidu Õiguskaitsekoostöö Ametit (Europol) ning millega asendatakse ja tunnistatakse kehtetuks nõukogu otsused 2009/371/JSK, 2009/934/JSK, 2009/935/JSK, 2009/936/JSK ja 2009/968/JSK (ELT L 135, 24.5.2016, lk 53).
         
            (11)  Nõukogu 12. oktoobri 2017. aasta määrus (EL) 2017/1939, millega rakendatakse tõhustatud koostööd Euroopa Prokuratuuri asutamisel (ELT L 283, 31.10.2017, lk 1).